PRÍLOHA

JEDNOTNÝ DOKUMENT

„LA JARABA“

PDO-ES-01895

Dátum podania žiadosti: 4.11.2014

1. Názov na zápis do registra

La Jaraba

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Červené víno

Víno má tmavú čerešňovo-červenú farbu strednej až silnej intenzity, s tónmi červeného a čierneho ovocia a v ústach vytvára bohatý a mäsitý dojem. Vykazuje vyššiu koncentráciu stroncia než iné vína, a to v dôsledku vyššieho obsahu tohto prvku v pôde. Vďačí mu za svoj intenzívny aromatický telnatý charakter, i za výrazné minerálne tóny a balzamikové tóny

Hodnota celkového obsahu alkoholu sa musí pohybovať v zákonných limitoch podľa príslušných právnych predpisov EÚ.

Všeobecné analytické vlastnosti

Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,5 Minimálny celkový obsah kyselín 4 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 130

5. Enologické postupy

a) Základné enologické postupy

Osobitný enologický postup

Alkoholové kvasenie pri teplote 15 až 30 °C v kvasných tankoch z nehrdzavejúcej ocele alebo vo francúzskych dubových sudoch. Plnenie do tankov a macerácia počas minimálne desiatich dní. Kvasenie sa spúšťa pôsobením vlastnej mikrobiálnej flóry hrozna. Maximálny výnos lisovania hrozna je 70 litrov na 100 kg hrozna. Víno dozrieva najprv v dubových sudoch s kapacitou 225 litrov, následne vo fľašiach, a to konkrétne:

— kupáže červených vín s rôznymi pomermi odrôd Tempranillo, Cabernet Sauvignon, Merlot a Graciano: dozrievanie v sudoch s kapacitou 225 litrov počas minimálne deviatich mesiacov a dozrievanie vo fľašiach počas minimálne deviatich mesiacov.

— kupáže červených vín s rôznymi pomermi odrôd Tempranillo, Cabernet Sauvignon a Merlot: dozrievanie v sudoch s kapacitou 225 litrov počas minimálne šiestich mesiacov a dozrievanie vo fľašiach počas minimálne šiestich mesiacov.

— jednoodrodové víno Merlot: dozrievanie v sudoch s kapacitou 225 litrov počas minimálne šiestich mesiacov a dozrievanie vo fľašiach počas minimálne šiestich mesiacov.

Pestovateľské postupy

Zber začína, keď hrozno dosiahlo fenolickú zrelosť; vyberajú sa strapce s najlepšou štruktúrou a najvyššou koncentráciou zlúčenín fenolu. Jediný organický materiál používaný vo vinohradoch je ovčí hnoj od oviec z vlastného chovu podniku.

b) Maximálne výnosy

Tempranillo

73,5 hektolitra na hektár

10 500 kg hrozna na hektár

Cabernet Sauvignon

77 hektolitra na hektár

11 000 kg hrozna na hektár

Merlot a Graciano

70 hektolitra na hektár

10 000 kg hrozna na hektár

6. Vymedzená zemepisná oblasť

Vymedzená oblasť sa nachádza v obci El Provencio (Cuenca). Podľa vinohradníckeho registra sú parcely usporiadané takto: zóna 9, parcely 14b, 14d, 14f, 14 h, 26d, 26e, 26 h, 26i, 26j, 26k, 26m, 26n, 26v.

Z hrozna z vymedzených vinohradov sa vyrábajú vína, ktoré sa fľašujú vo vinárskom podniku v oblasti výroby.

7. Hlavné odrody hrozna

Tempranillo – Cencibel

Merlot

8. Opis súvislostí

Životné prostredie (prírodné a ľudské faktory)

Ako vyplýva z aktuálnej katastrálnej mapy španielskeho vidieka, vymedzená oblasť sa nachádza v lokalite La Jaraba. Prevláda názor, že pojem „Jaraba“ pochádza z arabčiny a znamená „voda“ alebo „hojnosť nápoja“.

Lokalitou preteká v súčasnosti už nestály (intermitentný) vodný tok Cañada de Valdelobos, vlieva sa do rieky Záncara, ktorá tvorí hranicu medzi provinciami Cuenca a Albacete. Nie sú tú žiadne kopce, lokalitu možno považovať za úplnú rovinu. Jej nadmorská výška je 700 m.

Vinohrady sa nachádzajú v oblasti do veľkej miery chránenej 92 hektárovým lesom s početným zastúpením druhov dub cezmínový a borovica. Miestna mikroklíma je mimoriadne priaznivá pre vývoj viniča. Znamená to, že vinohrady tu nie sú vystavené vodnému stresu, ktorému by ináč museli čeliť pri teplom a suchom východnom vetre. Vďaka tomu môže hrozno dlhšie zrieť. Preto sú plody bohatšie na farbivá, kvalitný tanín a arómy než hrozno pestované vo vinohradoch mimo vymedzenej oblasti.

Územie sa sformovalo v období štvrtohôr a tvorí morfo-stratigrafickú jednotku systému rieky Guadiana. Zloženie je rozmanité – vrátane kremencov, kremeňa a druhohorného a miocénového vápenca, vďaka čomu pôdy dokážu zadržať vlahu dlhšie. Oblasť sa týmto minerálnym zložením líši od okolitých oblastí, ktoré sa vyznačujú oveľa vyšším obsahom vápenca.

Pôdy sa radia medzi typ „alfisoly“, typická je červená zem oblasti Stredozemného mora na vápencovom podloží. Vykazujú výrazný profil, hodnotu pH 7 až 8,5, slabú výmennú kapacitu, dobré vnútorné odvodňovanie, dobrú priepustnosť (až po vrstvu horizontálneho vápenca v hĺbke približne 60 až 90 cm) a textúru od voľnej piesočnatej po ílovitú. Sú bohaté na naplaveniny, a teda na živiny. Navyše sa morfologické zloženie úrodnej pôdy, bohatej na hrubozrnné aluviálne sedimenty, spolu s každoročným hnojením podpisujú na ľahkom, čerstvom profile. Opísaná pôda je mimoriadne vhodná na pestovanie viniča, a je teda významným faktorom kvality plodov.

Podnebie možno charakterizovať ako mierne stredozemného typu s kontinentálnymi črtami. Z hľadiska najdôležitejších ročných priemerných hodnôt treba uviesť tieto údaje: teplota 14 až 16 °C, úhrn zrážok 450 mm.

V pôde sa zistil nadpriemerný obsah stroncia: vyše 100 mg/kg na rôznych parcelách. Konkrétne ide o množstvá 111,67 až 158,41 mg/kg, ktoré výrazne presahujú množstvá v pôdach v okolitej oblasti, a to vrátane lokality „Los Canforrales“, kde sa zaznamenalo 76,59 mg/kg, a lokality „Manteleros“ s 20,19 mg/kg (čo je takmer osemkrát menej než v lokalite La Jaraba).

Tento obsah stroncia v pôde má priame dôsledky pre víno, v ktorom sa zistili úrovne vyše 2,2 mg/l, v prípade niektorých vín dokonca až 3,3 mg/l. Ide o podstatne vyššie úrovne než v prípade vín zo susedných oblastí (namerané hodnoty sa pohybujú od 0,95 mg/l po 1,6 mg/l). Hladinu stroncia vo vínach preto možno považovať za spoľahlivý ukazovateľ výroby vína v lokalite La Jaraba.

Pokiaľ ide o spôsob pestovania, jediný organický materiál používaný vo vinohradoch je ovčí hnoj od oviec z vlastného chovu podniku.

Z hľadiska spracovania je dôležité, že alkoholové kvasenie spúšťa pôsobenie vlastnej mikrobiálnej flóry hrozna a pri lisovaní sa zo 100 kg hrozna získava maximálne 70 litrov vína.

Opis vína

Pre vína z lokality La Jaraba sú rozhodujúce miestne pôdne a podnebné podmienky, ktoré ovplyvňujú množstvo fenolov, ich stabilitu a eleganciu. Vína sa vyznačujú pôsobivou štruktúrou, obsahom minerálov a plnosťou. Za svoje organoleptické vlastnosti vďačia zreniu v sudoch i fľašiach, pričom týmto postupom vznikajú vína s tmavou čerešňovo-červenou farbou strednej až silnej intenzity s tónmi červeného a čierneho ovocia, a bohatým a mäsitým dojmom v ústach. Vykazujú vyššiu koncentráciu stroncia než iné vína vyrobené mimo vymedzenej oblasti, a to v dôsledku vyššieho obsahu tohto prvku v pôde lokality La Jaraba. Vzniká tak ich intenzívny aromatický telnatý charakter s výraznými minerálnymi i balzamikovými tónmi.

Súvislosť

Vymedzená oblasť sa nachádza v riečnom údolí vyplnenom sedimentmi, z geologického hľadiska vykazuje rozmanité zastúpenie kremencov, kremeňa a vápenca, pôda sa vyznačuje nadpriemernou hladinou stroncia. Všetky tieto faktory sa podpisujú na intenzívnych, aromatických a plných vínach s výraznými minerálnymi i balzamikovými tónmi. Za svoje typické vlastnosti vďačí víno množstvu stroncia v pôde.

Hoci sa predmetná oblasť nachádza v oblasti CHOP La Mancha, odlišuje sa od oblasti La Mancha týmito faktormi:

Prírodné faktory

Vymedzenie oblasti je založené na obsahu stroncia v pôde, ktorý je podstatne vyšší než v okolitých pôdach. V dôsledku toho majú vína vyrobené v predmetnej oblasti výraznejší minerálny charakter.

Z prieskumu životného prostredia, ktorý žiadateľ poskytol, vyplýva, že za hranicami vymedzenej oblasti sa zaznamenal obsah stroncia 20 až 80 mg/kg, naproti čomu vo vymedzenej oblasti to bolo 110 až 160 mg/kg. Výsledkom sú vína s obsahom stroncia 2,5 až 3,3 mg/l, vína zo susedných vinohradov dosahujú len úroveň približne 1 mg/l.

Okrem obsahu stroncia ako rozhodujúceho faktora jedinečnosti predmetnej oblasti treba uviesť aj skutočnosť, že okolo nej sa rozprestiera rozsiahly les s dubmi cezmínovými a borovicami, ktorý ju chráni pred teplými a suchými východnými vetrami. Vďaka tejto skutočnosti je vlhkejšia než susedné oblasti, čo znamená, že hrozno môže zrieť dlhší čas. Výsledkom je výraznejšia farba, väčší obsah tanínov a aróm plodov, a teda aj vína.

Ľudské faktory

Hlavné rozdiely medzi spôsobom výroby vín v oblasti „La Jaraba“ a v susediacej oblasti CHOP La Mancha (pričom na tento účel berieme do úvahy zrelé červené vína La Mancha, keďže to je jediný typ vín, ktoré sa vyrábajú v oblasti La Jaraba):

CHOP La Mancha La Jaraba Rozdiely > 11,5 obj. % > 12,5 obj. % vyšší obsah alkoholu < 10 meq/l < 16,7 meq/l vyšší obsah prchavých kyselín < 13 000 kg/Ha < 11 000 kg/Ha nižší výnos na hektár ≤ 1,6 mg/l ≥ 2,2 mg/l vyšší obsah stroncia

V oblasti vymedzenej na základe obsahu stroncia v pôde sa v súčasnosti nachádza len jeden vinársky podnik vyrábajúci predmetné víno, pričom ide o podnik žiadateľa.

Treba uviesť skutočnosť, že je majiteľom oblasti rozsiahlejšej než je predmetná vymedzená oblasť. Vymedzenie teda nie je založené na vlastníctve, ale na základe uvedených podmienok životného prostredia.

Ďalší výrobcovia môžu zaregistrovaný názov používať, ak sa v budúcnosti usadia vo vymedzenej zemepisnej oblasti a budú spĺňať podmienky stanovené v špecifikácii. Ide o oblasť s rozlohou 75 ha, čo znamená, že je absolútne možné, aby sa v nej usadili ďalšie vinárske podniky.

9. Ďalšie základné podmienky

Právny rámec:

vnútroštátne právne predpisy

Druh ďalšej podmienky:

balenie vo vymedzenej zemepisnej oblasti

Opis podmienky:

Vína sa fľašujú v oblasti výroby, pretože proces ich výroby sa vo všetkých prípadoch končí druhou fázou dozrievania vo fľašiach počas šiestich až deviatich mesiacov. V tomto období prebieha proces redukcie, vďaka ktorej sa zvyšuje kvalita vín a zaobľuje ich chuť. Na konzumáciu sú vhodné, keď dosiahnu organoleptické vlastnosti stanovené v špecifikáciách každého typu vína.

Odkaz na špecifikáciu výrobku

http://pagina.jccm.es/agricul/paginas/comercial-industrial/consejos_new/pliegos/20161028_Pliego_Condiciones_PAGO_LA_JARABA_SCC.pdf